|  |
| --- |
|  |
|  |
|  |
|  |

Muinaismuistolain uudistamista valmisteleva työryhmä

Kokous 6/2022

|  |  |
| --- | --- |
| Aika | Perjantai 14.10.2022 klo 9.00–12.03 |
| Paikka | Etäkokous Teams-sovelluksella |
| Osallistujat | Ylijohtaja Riitta Kaivosoja, opetus- ja kulttuuriministeriö, puheenjohtajaLainsäädäntöneuvos Matleena Haapala, ympäristöministeriöProfessori Vesa-Pekka Herva, Oulun yliopistoHallitusneuvos Joni Hiitola, opetus- ja kulttuuriministeriö Kulttuuriympäristön intendentti Miikka Kumpulainen, Keski-Suomen museoVäitöskirjatutkija Anni-Helena Ruotsala, saamelaiskäräjät Yli-intendentti Jutta Kuitunen, MuseovirastoKulttuuriasiainneuvos Päivi Salonen, opetus- ja kulttuuriministeriöYli-intendentti Helena Taskinen, MuseovirastoNeuvotteleva virkamies Elina Vaara, oikeusministeriöHallitusneuvos Hanna Kiiskinen, opetus- ja kulttuuriministeriö, sihteeriLakimies Juha Maaperä, Museovirasto, sihteeri Erikoistutkija Päivi Maaranen, Museovirasto, sihteeri |

# Kokouksen avaus ja asialistan hyväksyminen

Puheenjohtaja avasi kokouksen. Sovittiin, että käsitellään rauhoituksen aikarajaa koskeva keskustelu ennen kaavoitusta ja maankäyttöhankkeita sekä tietoa koskevaa asiakohtaa.

# Edellisen kokouksen (14.9.2022) pöytäkirjan hyväksyminen

Hyväksyttiin edellisen kokouksen pöytäkirja.

# Siirtymäsäännökset

Lakimies Juha Maaperä alusti asiaa, jonka jälkeen käytiin keskustelu. Keskustelussa ei noussut esiin selkeitä muutostarpeita.

# Yleistä keskustelutilaisuutta koskeva keskustelu

Hanna Kiiskinen esitteli yleistä keskustelutilaisuutta koskevia alustavia suunnitelmia. Keskustelussa tuli esiin, että tilaisuus olisi tarkoituksenmukaista kohdentaa tietylle kohdejoukolle. Kohderyhmänä voisi olla esimerkiksi valmisteilla olevan lainsäädännön alalla toimivat viranomaiset, alueelliset vastuumuseot ja Kuntaliitto. Sovittiin, että sihteeristö jatkaa tilaisuuden valmistelua keskustelun pohjalta.

# Rauhoituksen aikarajaa koskeva keskustelu

Lakimies Juha Maaperä ja Päivi Maaranen esittelivät aikarajaa koskevia säännösluonnoksia. Sovittiin, että jatketaan valmistelua esitetyn vaihtoehto 2:n perusteella. Rauhoitetuilla jäännöksillä olisi siten kolme eri aikarajaa, v. 1721, v. 1860 ja v. 1917. Annettiin sihteeristölle tehtäväksi jaotella jäännösluetteloa sääntelyn selkeyttämiseksi.

# Kaavoitusta ja maankäyttöhankkeita koskevat keskeiset säännökset sekä tietoa koskevat asiat

Lakimies Juha Maaperä esitteli asiaa. Todettiin, että valmistelussa on edetty aiemmin sovittuun suuntaan, eli että selvitysvelvollisuus ja sen laajuus määräytyvät maankäyttöä ja rakentamista tai ympäristövaikutusten arviointia koskevan lainsäädännön perusteella, ja selvityksen tekemistä koskeva sääntely sisältyy valmisteltavana olevaan lakiin. Sovittiin, että jatketaan valmistelua pienryhmässä yhdessä ympäristöministeriön ja Kuntaliiton kanssa.

# Saamelaista arkeologista kulttuuriperintöä koskevat säännökset

Lakimies Juha Maaperä esitteli asiaa. Keskustelussa nousi esiin seuraavia kysymyksiä ja näkemyksiä: Onko harkinnanvaraisesta neuvottelumahdollisuudesta tarpeen säätää vai sekoittaako se lain soveltajia? Asiasta käytettävää termiä (saamelainen arkeologinen kulttuuriperintö vai saamelaisten arkeologinen kulttuuriperintö) on arvioitava muun muassa suhteessa saamelaiskäräjien toimivaltaan ja selvitettävä myös kansainvälisessä oikeudessa käytettyä termistöä. Saamelaisen arkeologisen kulttuuriperinnön sääntelykokonaisuuden kustannusvaikutuksia on arvioitava huolellisesti.

Sovittiin, että asian valmistelua jatketaan saamelaista arkeologista kulttuuriperintöä koskevaa sääntelyä valmistelevassa pienryhmässä. Todettiin lisäksi, että tarvittaessa voidaan keskustella asiasta myös erikseen saamelaiskäräjien kanssa.

# Muut asiat

Keskusteltiin tarpeesta esittää opetus- ja kulttuuriministeriölle työryhmän ja seurantaryhmän toimikauden pidentämistä. Päätettiin esittää toimikauden pidentämistä 31.3.2023 saakka.

# Kokouksen päättäminen

Puheenjohtaja päätti kokouksen klo 12.03.

|  |
| --- |
| Vastaanottajat |
| Kopion saajat |